Aaron Schock

Aaron Jon Schock (født 28. mai 1981 i Morris i Minnesota) er en amerikansk republikansk politiker. Han har vært valgt til Representantenes hus fra Illinois' 18. distrikt siden 2009. Valgkretsen omfatter Peoria og deler av Springfield. I mars 2015 måtte Schock trekke seg fra sitt verv på grunn av påstått misbruk av offentlige midler.
Aaron Schock er sønn av privatpraktiserende lege Richard Schock og husmor Janice Marie, og yngst av fire søsken. Familien er baptistiske kristne. Han tilbragte sine første år på en gård ved Morris i Minnesota, og deltok tidlig i gårdsarbeidet. I løpet av grunnskolen flyttet familien til Peoria, hvor Schock også gikk high school. Han har bachelorgrad i finans fra Bradley University fra 2002. Schock prøvde seg som gründer allerede som elev i grunnskolen, blant annet som IT-konsulent for en bokhandlerkjede, aksjeinvestor, regnskapsfører for et grustak, eier av 110 hektar jord i 18-årsalderen samt gründer i parkeringsselskapet Garage Tek. Han var direktør for eiendomsutvikling i en privat eldreomsorgstjeneste i Peoria 2007–2009. 
Han ble valgt inn i skolestyret i Peoria som 19-åring, etter å ha fått over 6 400 stemmer, og ble enstemmig valgt til formann som 23-åring i 2004. I 2004 ble han også valgt til Illinois' lovgivende forsamling, hvor han blant annet fikk vedtatt forslag innen utdannelse, barnevern, utskriving av legemidler, oppfølging av krigsveteraner, veiutbygging og elektronisk ID-tyveri. I 2008, 2010 og 2012 ble han valgt til Representantenes hus fra Illinois' 18. distrikt med henholdsvis 58,9, 69,1 og 74 % av stemmene. Etter å ha sittet i komiteen for småbedrifter i sin første periode, har han siden sittet i komiteer for handel og sosiale ordninger. Schock blir ansett som økonomisk konservativ og forholdsvis moderat i sosialpolitiske saker.I februar 2015 skrev Washington Post at Schock hadde pusset opp kontorlokalene sine på skattebetalernes regning, og at interiøret var inspirert av de aristokratiske hjemmene i tv-serien Downton Abbey. Oppussingen skal ha beløpt seg til over 100 000 dollar. I tillegg ble det meldt at representanten hadde belastet det offentlige for tusenvis av dollar til private flyreiser, advokatutgifter, bilkjøp og billetter til musikk- og sportsarrangemeter, mansjettknapper, massasjer og sigarer.Schock forsøkte innledningsvis å avfeie beskyldninger om misbruk av offentlige midler, men måtte den 17. mars 2015 kunngjøre at han ville trekke seg fra Representantenes hus i slutten av måneden. Han unngikk på denne måten å bli gransket av en føderal kommisjon. Schock kunngjorde også at han ville tilbakebetale noen av refusjonene han hadde mottatt.


== Referanser ==


== Eksterne lenker ==
(en) Biografi hos Amerikas forente staters kongress’ biografiske kartotek
(en) Stemmegivingsoversikt vedlikeholdt av The Washington Post
(en) Finansredegjørelse for valgkamp hos Federal Election Commission
(en) Valgkampbidrag hos OpenSecrets.org
(en) Opptredener på C-SPAN-programmer
(en) Biografi, stemmegivingsoversikt, og oppslutning hos interessegrupper hos Project Vote Smart
(en) Stilling i saker og relaterte sitater hos On The Issues
(en) Medarbeiderlønn, turer og personlig finans hos LegiStorm.com
(en) Valgkampbidrag hos the National Institute for Money in State Politics
(en) Kongressprofil  hos GovTrack.us
(en) Aaron Schock hos Internet Movie Database
(en) Profil hos Ballotpedia